**Matěj Machovský** (s. 25. heinäkuuta 1993 Opava, Tšekki) on tšekkiläinen jääkiekkomaalivahti, joka pelaa kotimaassaan Extraliga-joukkue HC Vítkovicessa.

Ura
---

### Seuraura

Machovský on HC Slezan Opavan kasvatti. Hän pelasi seurassa A-junioriksi asti, kunnes Severstal Tšerepovets varasi Machovskýn seitsemännellä kierroksella 171. pelaajana KHL:n varaustilaisuudessa 2010. Samana kesänä hänet varasi myös OHL-joukkue Guelph Storm 92. pelaajana CHL:n varaustilaisuudessa. Machovský siirtyi joukkueeseen kaudeksi 2010–2011. Joulukuussa 2010 Storm kuitenkin kauppasi hänet Brampton Battalioniin vaihdossa puolustaja Kyle Pereiraan ja kesän 2014 ehdolliseen kuudennen kierroksen varausvuoroon. Machovský jakoi loppukaudella varsin tasaisesti joukkueen torjuntavastuun Cody St. Jacquesin kanssa. Hänen päästettyjen maalien keskiarvonsa 2.90 oli OHL:n tulokasmaalivahtien paras, joten Machovský palkittiin kauden päätteeksi F. W. "Dinty" Moore Trophylla. Hänet valittiin myös liigan tulokkaiden toiseen tähdistökentälliseen.

Syksyllä 2011 NHL-varaamaton Machovský osallistui Ottawa Senatorsin harjoitusleirille. Kaudella 2011–2012 hän nousi Brampton Battalionin OHL-joukkueen selkeäksi ykkösmaalivahdiksi. Machovský pelasi runkosarjassa 42 ottelua torjuen viisi nollapeliä.

Kaudeksi 2013–2014 Machovský palasi kotimaahansa ja hän siirtyi kaksivuotisella sopimuksella HC Plzeňin Extraliga-joukkueeseen. Hän teki Extraliga-debyyttinsä runkosarjan avauskierroksella 12. syyskuuta 2013 HC Vítkovicea vastaan. Machovský torjui Plzeňin 5–2-voittoon päättyneessä ottelussa 23 kertaa. Extraliga-uransa ensimmäisen nollapelin hän torjui seitsemännessä ottelussaan runkosarjan yhdeksännellä kierroksella 4. lokakuuta 2013 vieraissa HC Slavia Prahaa vastaan. Kaikkiaan Machovský pelasi tulokaskautensa aikana 36 runkosarjaottelua torjuen 22 voittoa ja kuusi nollapeliä. Hänen torjuntaprosenttinsa 93,2% oli koko liigan paras. Pudotuspeleissä Machovský pelasi kuusi ottelua torjuen kaksi voittoa. Kaudella 2015–2016 hänellä oli Extraligan pudotuspelien paras torjuntaprosentti (93,2%). Machovský voitti kauden päätteeksi pronssia. Joulukuussa 2015 hän teki Plzeňin kanssa vuoden mittaisen jatkosopimuksen.

Toukokuussa 2017 Machovský teki vuoden mittaisen NHL-tulokassopimuksen Detroit Red Wingsin kanssa. Hänet lähetettiin syksyn harjoitusleirin päätteeksi ensin AHL-joukkue Grand Rapids Griffinsiin, mutta Machovský aloitti kauden 2017–2018 kuitenkin ECHL-joukkue Toledo Walleyessa, jossa hän pelasi lopulta suurimman osan kaudestaan. Machovský pelasi siellä 21 runkosarjaottelua torjuen 11 voittoa ja kaksi nollapeliä. AHL:ssä hän pelasi neljä runkosarjaottelua.

Machovský pelasi kaudeksi 2018–2019 kotimaahansa ja hän siirtyi kolmivuotisella sopimuksella Extraliga-joukkue HC Sparta Prahaan. Machovský voitti koko liigan nollapelitilaston kuudella nollapelillään. Kolmen Spartassa vietetyn vuoden jälkeen hän siirtyi kaudeksi 2021–2022 vuoden mittaisella sopimuksella KHL:n latvialaisseura Dinamo Riikaan. Marraskuussa 2021 Machovskýn sopimus kuitenkin purettiin ja hän palasi loppukauden kattavalla sopimuksella Sparta Prahaan.

Kaudeksi 2022–2023 Machovský siirtyi 1+1-vuotisella sopimuksella SM-liigajoukkue Kalevan Palloon. Syksyn 2022 edetessä hän jäi selkeäksi kakkosmaalivahdiksi Juha Jatkolalle. Joulukuussa Machovský herätti huomiota, kun hän piikitteli omalla Instagram-tilillään julkisesti mielestään liian pientä saamaansa peliaikaa. Tammikuussa 2023 KalPa tiedotti, että Machovský on rikkonut pelaajan ja seuran välistä sopimusta. KalPa samalla tiedotti hänen poistuneen joukkueen toiminnasta oma-aloitteisesti. Seura aikoo vaatia Machovskýlta vahingonkorvausta sopimusrikkomuksen takia, eikä seura myöskään salli hänen siirtoaan toiseen seuraan ennen vahingonkorvauksen suorittamista. Tammikuun lopulla osapuolet pääsivät sopuun ja Machovský siirtyi loppukauden kattavalla sopimuksella kotimaahansa HK Hradec Královén Extraliga-joukkueeseen. Samalla seura vahvisti aiemman maalivahtinsa Jan Růžičkan jättävän joukkueen.

### Maajoukkueura

Machovský edusti Tšekkiä MM-kilpailuissa vuonna 2016, jolloin hän toimi kuitenkin joukkueensa kolmosmaalivahtina, eikä Machovský pukenut yhteenkään otteluun. Hän on pelannut yhden A-maaottelun. Machovský teki A-maajoukkuedebyyttinsä Euro Hockey Challengessa 10. huhtikuuta 2015 Jihlavassa Slovakiaa vastaan. Hän lähti otteluun kakkosmaalivahtina Jakub Kovářille, kunnes Machovský vaihdettiin Tšekin maalinsuulle ajassa 31.15. Hän torjui 28.45 minuutin aikana kuusi kertaa ja päästi taakseen yhden maalin. Tšekki voitti ottelun lukemin 3–1.

Machovský pelasi myös alle 20-vuotiaiden MM-kilpailuissa vuonna 2013, jolloin hän toimi pääasiassa Tšekin kakkosmaalivahtina Patrik Bartošákille ja pelasi kaksi ottelua. Machovský pelasi myös alle 18-vuotiaiden MM-kilpailuissa vuonna 2011, jolloin hän kantoi Tšekin pääasiallisen torjuntavastuun. Valmentajat valitsivat Machovskýn joukkueensa turnauksen yhdeksi kolmesta parhaasta pelaajasta. Hänet valittiin myös Ruotsia vastaan pelatun avausottelun päätteeksi Tšekin ottelun parhaaksi pelaajaksi.

Machovský pelasi myös World U-17 Hockey Challengessa vuonna 2010, jolloin hän jakoi varsin tasaisesti joukkueensa torjuntavastuun David Honzíkin kanssa. Yhteensä Machovský on pelannut kaksi nuorten ja 17 poikien maaottelua.

Tilastot
--------


|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2008–2009 | HC Slezan Opava | Tšekki U20 | 6 | 2 | 4 | 0 | 303 | 21 | 0 | 4.16 | 87,4 | 1 | 0 | 1 | 60 | 4 | 0 | 4.00 | 87,9 |
| 2009–2010 | HC Slezan Opava | Tšekki U20 | 33 | 18 | 15 | 0 | 1917 | 127 | 1 | 3.97 | 89,0 | – | – | – | – | – | – | – | – |
| 2010–2011 | Guelph Storm | OHL | 5 | 2 | 2 | 0 | 234 | 16 | 0 | 4.10 | 91,0 | – | – | – | – | – | – | – | – |
|  | Brampton Battalion | OHL | 18 | 5 | 11 | 2 | 1088 | 48 | 1 | 2.65 | 90,1 | 2 | 0 | 0 | 64 | 3 | 0 | 2.80 | 88,0 |
| 2011–2012 | Brampton Battalion | OHL | 42 | 24 | 13 | 4 | 2420 | 95 | 5 | 2.36 | 90,2 | 8 | 4 | 4 | 526 | 20 | 1 | 2.28 | 90,0 |
| 2012–2013 | Brampton Battalion | OHL | 52 | 25 | 19 | 7 | 3023 | 127 | 3 | 2.52 | 91,0 | 4 | 1 | 2 | 197 | 11 | 0 | 3.35 | 80,0 |
| 2013–2014 | HC Plzeň | ČEL | 36 | 22 | 14 | 0 | 2046 | 57 | 6 | 1.67 | 93,7 | 6 | 2 | 4 | 362 | 14 | 0 | 2.32 | 90,8 |
| 2014–2015 | HC Plzeň | ČEL | 48 | 25 | 23 | 0 | 2678 | 108 | 2 | 2.42 | 91,7 | 4 | 1 | 3 | 239 | 14 | 0 | 3.51 | 91,0 |
| 2015–2016 | HC Plzeň | ČEL | 48 | 26 | 22 | 0 | 2737 | 111 | 4 | 2.43 | 92,0 | 11 | 6 | 5 | 647 | 26 | 1 | 2.41 | 93,2 |
| 2016–2017 | HC Plzeň | ČEL | 46 | 21 | 25 | 0 | 2695 | 101 | 2 | 2.25 | 92,5 | 11 | 5 | 6 | 692 | 33 | 0 | 2.86 | 91,4 |
| 2017–2018 | Grand Rapids Griffins | AHL | 4 | 1 | 1 | 2 | 222 | 9 | 0 | 2.43 | 91,1 | – | – | – | – | – | – | – | – |
|  | Toledo Walleye | ECHL | 21 | 11 | 9 | 1 | 1217 | 41 | 2 | 2.02 | 92,8 | – | – | – | – | – | – | – | – |
| 2018–2019 | HC Sparta Praha | ČEL | 45 | 25 | 20 | 0 | 2610 | 108 | 6 | 2.48 | 91,7 | 4 | 1 | 3 | 214 | 10 | 0 | 2.80 | 87,7 |
| 2019–2020 | HC Sparta Praha | ČEL | 32 | 22 | 8 | 0 | 1889 | 81 | 2 | 2.57 | 91,3 | – | – | – | – | – | – | – | – |
| 2020–2021 | HC Sparta Praha | ČEL | 40 | 23 | 13 | 0 | 2150 | 81 | 5 | 2.26 | 91,3 | 5 | 3 | 2 | 341 | 9 | 1 | 1.58 | 94,6 |
| 2021–2022 | Dinamo Riika | KHL | 6 | 1 | 4 | 1 | 296 | 24 | 0 | 4.87 | 83,0 | – | – | – | – | – | – | – | – |
|  | HC Sparta Praha | ČEL | 19 | 12 | 5 | 0 | 1005 | 38 | 2 | 2.27 | 92,0 | 6 | 3 | 1 | 307 | 13 | 1 | 2.54 | 91,1 |
| 2022–2023 | KalPa | SM-liiga | 13 | 2 | 5 | 5 | 216 | 30 | 0 | 2.59 | 87,8 | – | – | – | – | – | – | – | – |
|  | HK Hradec Králové | ČEL | 2 | 1 | 1 | 0 | 118 | 4 | 0 | 2.03 | 91,5 | 16 | 10 | 6 | 1091 | 26 | 2 | 1.43 | 94,7 |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2011 | U18 | 5 | 3 | 2 | 300 | 16 | 0 | 3.20 | 89,7 |
| 2013 | JMM | 2 | 0 | 1 | 99 | 8 | 0 | 4.86 | 87,7 |

Lähteet
-------

* Matěj Machovský The Internet Hockey Databasessa (englanniksi)
* Matěj Machovský Eurohockey-sivustolla (englanniksi)
* Matěj Machovský *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Matěj Machovský *Elite Prospects*. Everysport Media Group AB.  (englanniksi)
2. ↑  Troops complete goaltending overhaul *battalionhockey.com*.  1.12.2010. Brampton Battalion. Viitattu 5.8.2022. (englanniksi)
3. ↑  Matej Machovsky Stats, Profile, Bio, Analysis and More *sportsforecaster.com*. XML Team Solutions, LLC. Viitattu 5.8.2022. (englanniksi)
4. ↑  HC Škoda Plzeň - HC VÍTKOVICE STEEL, 12.09.2013 *Hokej.cz*.  12.9.2013. BPA sport marketing a.s. ve spolupráci s eSports.cz, s.r.o. Viitattu 4.8.2022. (tšekiksi)
5. ↑  HC Slavia Praha - HC Škoda Plzeň, 04.10.2013 *Hokej.cz*.  4.10.2013. BPA sport marketing a.s. ve spolupráci s eSports.cz, s.r.o. Viitattu 4.8.2022. (tšekiksi)
6. ↑  Plzeň si pojistila čtyřku klíčových hráčů, uspěje Kudroč na zkoušce? *Hokej.cz*.  14.12.2015. BPA sport marketing a.s. ve spolupráci s eSports.cz, s.r.o. Viitattu 4.8.2022. (tšekiksi)
7. ↑  Kujawa, Kyle: Detroit adds goaltender Matej Machovsky *nhl.com/redwings*.  2.5.2017. DETROIT:  Detroit Red Wings. Viitattu 5.8.2022. (englanniksi)
8. ↑  První velká posila: brankář Matěj Machovský? *hcsparta.cz*.  1.5.2018. HC Sparta Praha a.s. Viitattu 4.8.2022. (tšekiksi)
9. ↑  Táborský, Marek; Ryl, Daniel: Do Sparty se vrací Matěj Machovský *hcsparta.cz*.  18.11.2021. HC Sparta Praha a.s. Viitattu 4.8.2022. (tšekiksi)
10. ↑  Seppä, Lassi: KalPa hankki maalivahdin ensi kaudeksi − Matěj Machovský Prahasta Kuopioon *Jatkoaika.com*.  4.5.2022. Jatkoaika r.y. Viitattu 5.8.2022.
11. ↑  Oinonen, Juha: Ei kannata Machovskýn huudella isomman peliajan perään, kun ei pysty vastaamaan huutoonsa *Jatkoaika.com*.  20.12.2022. Jatkoaika r.y. Viitattu 14.1.2023.
12. ↑  Isokoski, Riku: Tšekkiläisvahti Matěj Machovský lähti KalPasta ovet paukkuen – seura vaatii vahingonkorvausta *Jatkoaika.com*.  13.1.2023. Jatkoaika r.y. Viitattu 14.1.2023.
13. ↑  Vavřina, Jan: Změna v bráně. Jan Růžička se loučí, přichází Matěj Machovský *mountfieldhk.cz*.  31.1.2023. Mountfield HK, a.s. Viitattu 31.1.2023. (tšekiksi)
14. ↑  Matěj Machovský Eurohockey-sivustolla (englanniksi)
15. ↑  Česko - Slovensko, 10.04.2015 *Hokej.cz*. BPA sport marketing a.s. ve spolupráci s eSports.cz, s.r.o. Viitattu 4.8.2022. (tšekiksi)
16. ↑  BEST PLAYERS PER GAME (pdf) *stats.iihf.com*.  24.4.2011. IIHF. Viitattu 5.8.2022. (englanniksi)
17. ↑  Matěj Machovský *Hokej.cz*. BPA sport marketing a.s. ve spolupráci s eSports.cz, s.r.o. Viitattu 4.8.2022. (tšekiksi)